FENOMENUL MIGRAŢIEI ÎN EUROPA

CENTRALĂ ŞI DE EST
 

 

 NOTE DE SINTEZA

 

 


Factorii de decizie politică, economică şi socială din majoritatea ţărilor lumii se confruntă în prezent cu numeroase probleme ridicate de fenomenul migraţiei: gestionarea fluxurilor migratorii (în contextul globalizării economiei), combaterea migraţiei ilegale (şi în special a traficului ilegal de persoane), administrarea migraţiilor forţate, integrarea economică, socială şi civilă a imigranţilor.


Migraţia în Europa nu este un fenomen recent. Noi sunt, însă, formele şi direcţiile ei. Tările din Europa Centrală şi de Est au devenit o „zonă tampon” între Europa de Est şi cea de Vest. Ele reprezintă o sursă de forţă de muncă migrantă şi, din ce în ce mai mult, regiuni de destinaţie, mai ales pentru migranţii din Orientul Indepărtat. In ultimii 10 ani, migraţia a jucat un rol important în transformarea politică a Europei Centrale şi de Est.

Lucrarea îşi propune să prezinte, în mod succint, tendinţele fluxurilor migratorii din Europa Centrală şi de Est, date statistice privind fenomenul migraţiei în România, Polonia, Ungaria, Cehia, Slovenia şi Bulgaria, precum şi orientările politicii comunitare în domeniul migraţiei, după intrarea în vigoare a Tratatului de la Amsterdam şi în perspectiva extinderii Uniunii Europene.

I. CONSIDERATII GENERALE 

 

Migraţia internaţională, parte componentă a revoluţiei transnaţionale cu motivaţii politice, sociale, economice şi culturale interrelaţionate şi adesea inseparabile, are ca rezultat remodelarea societăţilor şi a politicilor din întreaga lume.

Pentru secolul XXI, migraţia va reprezenta una din preocupările majore ale guvernelor, acestea fiind chemate să elaboreze politici, strategii şi practici pertinente, durabile şi umanim acceptate. Globalizarea economică, regimul comerţului, noile tehnologii, creşterea nivelului investiţional, precum şi evoluţia demografică, conferă noi dimensiuni atât tipurilor de mişcări migratorii, cât şi politicilor elaborate în domeniul migraţiei. Reglementarea fluxurilor migratorii legale, controlul mişcărilor ilegale în contextul intensificării traficului ilegal cu persoane, integrarea economică, socială şi civilă a imigranţilor, precum şi necesitatea unei mai bune cooperări şi coordonări internaţionale în domeniul migraţiei trebuie să constituie obiectivele principale ale acestor politici.

Evaluarea mişcărilor migratorii din ultimul deceniu a permis identificarea unor tendinţe generale ale acestui fenomen.

Tendinţa globalizării migraţiei

Din ce în ce mai multe ţări sunt afectate de fenomenul migraţiei. Alături de ţările clasice de imigraţie (SUA, Canada, Australia, Noua Zeelandă şi Argentina), au devenit zone de imigraţie atât ţări care vreme îndelungată au constituit zone de emigraţie (Grecia, Italia şi Spania), cât şi unele ţări central şi est-europene (Ungaria, Polonia, Cehia).

Orientul Mijlociu, Africa, Asia, America Latină, zone afectate de mişcări complexe de populaţie, sunt concomitent zone de emigrare şi de imigrare.

Germania, Arabia Saudită, Australia, Canada, Franţa, India, Iran, Pakistan şi Regatul Unit al Marii Britanii sunt ţări de destinaţie care, în 1990, au primit circa 55% din numărul migranţilor internaţionali.

Europa Occidentală rămâne un centru important al migraţiei intra şi interregionale. Din cele 11 milioane de persoane care nu sunt cetăţeni ai U.E., majoritatea sunt în Germania (peste 5 milioane), Franţa (2,25 milioane), Anglia (peste 1 milion), Olanda şi Italia (peste 500.000), Belgia (peste 400.000).

Accelerarea migraţiei

In ultimele decenii, contextul în care se desfăşoară migraţiile internaţionale s-a schimbat în mod radical. Sfârşitul războiului rece, globalizarea şi integrarea economică, progresul tehnic şi evoluţia comunicaţiilor au determinat eliminarea unor importante obstacole care stăteau în calea migraţiei internaţionale.

Anual, împinşi de sărăcie, persecuţie sau pur şi simplu de speranţa într-o viaţă mai bună, aproximativ 1 milion de persoane îşi părăsesc ţara natală, sute de mii solicită azil politic, la aceste cifre adăugându-se alte 2 milioane de refugiaţi (din cauza războaielor sau a catastrofelor). 

Organizaţia Internaţională pentru Migraţie a estimat că, în anul 2000, numărul migranţilor internaţionali din întreaga lume era de peste 150.000.000.

Diferenţierea migraţiei

Migraţiile internaţionale pot fi împărţite în două mari grupe: migraţiile voluntare şi migraţiile forţate.

In general, se poate vorbi de 3 categorii principale de migranţi voluntari: migranţii muncitori; migranţii care doresc reîntregirea familiei; studenţii străini.

Migranţii forţaţi sunt persoanele care îşi părăsesc ţara pentru a scăpa de persecuţii, conflicte, represiuni, catastrofe naturale sau de alte situaţii care le pun în pericol viaţa, libertatea sau mijloacele de subzistenţă. 

Conform Agenţiei Naţiunilor Unite pentru Refugiaţi, în 1999, în Europa au solicitat azil un număr de 430.000 de persoane. In afara acestora, ţările din Europa continuă să primească persoane deplasate cărora le acordă statut de protecţie temporară (astfel, în 1999, din cauza războiului, sute de mii de persoane din Kosovo au primit protecţie temporară).

In unele cazuri, este greu de făcut o distincţie clară între migranţii voluntari şi migranţii forţaţi. Astfel, migranţii voluntari pot hotărî să migreze din cauza unor probleme presante din ţările lor; migranţii forţaţi pot alege drept refugiu o anumită ţară invocând legăturile de familie, de comunitate sau de oportunităţi economice. O formă a migraţiei conduce adesea la cealaltă. Migranţii forţaţi care se stabilesc într-o ţară, pot apela la dreptul la reîntregirea familiei pentru a aduce şi alţi membri de familie în ţara de reşedinţă. Migranţii voluntari pot constata că situaţia din ţările lor de origine s-a schimbat şi nu se mai pot reîntoarce, fapt care îi transformă în migranţi forţaţi. Ca atare, în ţările de destinaţie nu se întâlneşte un singur tip de imigraţie, ceea ce constituie un obstacol major în elaborarea politicilor naţionale sau internaţionale în domeniul migraţiei.

Feminizarea migraţiei

Conform unor statistici recente privind repartiţia pe sexe a migranţilor internaţionali, 52,5% sunt bărbaţi şi 47,5%, femei. Cel mai mare număr de femei migrante, adesea economic motivate, se află în ţările în care au loc mişcări migratorii ample. Astfel, la mijlocul anilor 1990, lucrau în străinătate circa 1,5 milioane de femei din Asia, în cadrul diverselor fluxuri migratoare numărul lor fiind superior celui al bărbaţilor. 

Feminizarea migraţiei ridică noi probleme pentru factorii politici de decizie naţionali şi internaţionali.

II. MIGRATIA IN EUROPA CENTRALA SI DE EST

a. Tendinţe şi evoluţii actuale ale fluxurilor migratorii. Migraţia de tranzit

De la prăbuşirea blocului comunist, ţările central şi est-europene s-au confruntat cu mişcări de populaţie considerabile şi mult mai frecvente, unul din efectele perverse ale dispariţiei comunismului fiind erodarea capacităţii statului de a administra justiţia şi de a face să fie respectate legea şi ordinea.

Intensificarea migraţiei intraregionale şi internaţionale din ţările Europei Centrale şi de Est apare ca rezultat al presiunii factorilor economici şi sociali, precum şi al transformării conflictelor etnice şi sociale latente în stări de război deschise.

Fluxurile migratorii din ţările din Europa Centrală şi de Est se caracterizează printr-o mare diversitate. In cadrul unor mişcări migratorii care pot avea caracter sezonier, temporar sau permanent, oamenii se deplasează, folosind atât canale legale, cât şi ilegale, pentru a găsi o slujbă mai bună, pentru a-şi reîntregi familia, pentru a scăpa de persecuţii sau de consecinţele unor situaţii de violenţă. 

Dintr-o astfel de diversitate au apărut mai multe tendinţe. Astfel:

- Multe din fluxurile migratorii având ca destinaţie ţările occidentale îşi au originea în Polonia, România şi în alte ţări, în care grupurile etnice menţin legături strânse cu comunităţile lor din străinătate. Incepând cu 1993, o oarecare îmbunătăţire a situaţiei politice şi economice din mai multe ţări din regiune, combinată cu o politică restrictivă a vestului în domeniul imigraţiei, a determinat o scădere a migraţiei permanente şi o creştere a migraţiei temporare.

- In prezent, ţările central şi est-europene, cunoscute ca zone clasice cu înalt potenţial de emigraţie, au devenit ţări de destinaţie provizorie pentru solicitanţii de azil şi pentru imigranţii ilegali.

Contrastele socio-economice şi mult visatele oportunităţi din ţările cu potenţial economic considerabil au atras nu numai migranţi legali şi ilegali din ţările central şi est-europene, din teritoriile fostei URSS, ci şi migranţi din ţări asiatice şi africane. Iniţial, aceştia au dorit sau doresc să folosească ţările central şi est-europene numai ca ţări de tranzit în drumul lor spre Vest. Insă, condiţiile tot mai severe impuse de ţările occidentale, întărirea controalelor la frontiere, sistemele electronice de supraveghere la graniţă şi, uneori, simplele dificultăţi financiare ale migranţilor, au transformat perioadele de şedere temporară în perioade extinse de şedere, oficiale, semi-oficiale sau ilegale, în ţări în care se află mai mult din cauza împrejurărilor, şi nu prin propria lor alegere (adesea, ei sosesc legal, mai ales ca turişti, dar trec de la un statut legal la unul ilegal fie datorită faptului că stau pe teritoriul ţării respective o perioadă mai mare decât cea la care au dreptul, fie că încearcă să treacă graniţa în mod fraudulos).


Deci, una din cele mai importante evoluţii în regiune este cea a migraţiei de tranzit în cadrul şi în afara teritoriilor ţărilor central şi est-europene. 

- Tările din Europa Centrală şi de Est funcţionează ca “uşi rotative” pentru migraţia temporară bine organizată, trecerile de frontieră tip “suveică” permiţând practicarea de către migranţi a unor activităţi economice pe termen scurt sau sezonier, precum şi desfăşurarea micului trafic la frontieră. 


In această formă de migrare pe termen scurt, circulară, orientată mai ales spre ţări mai bogate din Europa de Est (Grecia şi Turcia) sunt implicaţi migranţi din România, Bulgaria şi din fosta U.R.S.S.

- Un alt tip de migraţie temporară îl constituie “turismul comercial”, care implică migranţi ce călătoresc pentru diverse afaceri. La această formă de turism (de cele mai multe ori ilegală) participă un număr mare de persoane din teritoriile fostei URSS, români, bulgari şi polonezi, motivaţia lor fiind comună: creşterea şomajului, scăderea nivelului de trai, în condiţiile unei instabilităţi economice şi politice accentuate, o mai mare libertate de a călători, uşurinţa cu care pot fi trecute frontierele.


Unele consecinţe ale migraţiei. In regiune, noile fluxuri migratorii antrenează în consecinţe directe şi indirecte pe plan politic, economic şi social.


O consecinţă politică majoră constă în necesitatea, tot mai stringentă, de întărire a controalelor la frontiera de stat, de asigurare a securităţii interne şi de definire a unei politici europene de azil şi imigraţie. Influenţate de reglementările şi politicile ţărilor occidentale şi ca rezultat al eforturilor proprii de integrare într-o reţea de control al migraţiei, ţările central şi est europene au început să funcţioneze ca zone-tempon pentru fluxurile ilegale de migranţi şi pentru cele de tranzit.


In termeni macro şi microeconomici, efectele economice sunt diverse. La nivel macroeconomic, efectele cele mai importante constau în dezechilibrarea pieţei forţei de muncă şi în dezvoltarea economiei subterane.


Efectele microeconomice ale fenomenului migraţiei în ţările de origine ale imigranţilor sunt diferite (în funcţie de situaţia economică, politică, socială şi demografică din fiecare ţară în parte), şi comportă atât elemente pozitive cât şi negative. Astfel, în perioada iniţială de adaptare în ţările gazdă, sumele de bani pe care imigranţii le trimit acasă pot aduce îmbunătăţiri semnificative în nivelul de trai al familiilor lor şi pot contribui, într-o oarecare măsură, la dezvoltarea economiei locale. Elementul negativ apare odată cu emigrarea persoanelor foarte bine pregătite profesional, pierderea de inteligenţă constituind o preocupare importantă a ţărilor de origine, care nu îşi pot permite să piardă investiţiile făcute pentru educarea şi pregătirea acestora.


Realităţi şi orientări în politicile din domeniul migraţiei ale ţărilor din Europa Centrală şi de Est. Pe măsură ce, odată cu abolirea frontierelor interne şi creşterea elasticităţii controalelor, în Europa creşte libertatea de circulaţie, ţările occidentale fac presiuni asupra guvernelor din Europa Centrală şi Orientală pentru a adopta politici mai restrictive în materie de refugiaţi şi imigraţie.

Alternanţa cursurilor ascendente şi descendente ale fluxurilor migratorii, combinaţia între legal şi ilegal fac extrem de dificilă introducerea unor măsuri politice corespunzătoare, punerea în practică de acţiuni de prevenire, ca şi întocmirea de statistici corecte şi reale.


Pe de altă parte, ţările din Europa Centrală şi Orientală sunt preocupate de riscul deplasării centrului de greutate al migraţiei din vest către est, ca rezultat al armonizării legislaţiei în domeniul migraţiei şi al adoptării, de către ţările occidentale, de măsuri restrictive.


De asemenea, din cauza problemelor economice şi sociale cu care se confruntă economiile lor în tranziţie, ţările Europei Centrale şi de Est întâmpină mari dificultăţi în suportarea consecinţelor financiare ale adoptării unor sisteme liberale în materie de migraţie. In majoritatea ţărilor din regiune, statul se confruntă cu multe probleme în gestionarea efectivă şi eficientă a fluxurilor de migranţi ( care necesită punerea în practică a unui sistem de înregistrare şi supraveghere modern şi centralizat sau colectarea sistematică de informaţii actualizate şi fiabile privind fenomenele migratorii, reglementarea raportului dintre diverse politici şi proceduri administrative, combaterea corupţiei).


Este clară tendinţa unor ţări central şi est europene de a recurge la “mecanisme de apărare”, în vederea reducerii numărului de solicitanţi de azil şi de refugiaţi. Din ce în ce mai mult, ele fac apel la noţiunea de “ţară terţă sigură” pentru a trimite pe solicitanţii de azil la vecinii lor situaţi mai la est şi încheie sau continuă să negocieze încheierea de acorduri de readmisie.


Din 1991, ca răspuns la creşterea foarte mare a numărului de imigranţi, Republica Cehă, Republica Slovacia, Polonia şi Ungaria au întărit 

controalele la frontierele lor estice. (In 1995, guvernul ceh a introdus viza obligatorie pentru resortisanţii din Bosnia-Herţegovina, Iugoslavia, Armenia, Azerbaidjan, Georgia şi Tadjikistan).


Adaptarea legislaţiei la fenomenele migratorii nu încetează să evolueze, mai ales în ce priveşte eliminarea lacunelor (de care pot profita cei de rea credinţă) şi introducerea de sancţiuni eficiente.

Pentru armonizarea politicilor de viză, pentru întărirea controlului la frontieră, pentru introducerea de sisteme informaţionale conectate la cele europene, este necesară o susţinere financiară, tehnică şi logistică considerabilă din partea ţărilor occidentale.

Date fiind tendinţele recente de creştere a fluxurilor intraregionale şi a migraţiei de tranzit, Uniunea Europeană a recomandat ţărilor din Europa Centrală şi de Est candidate la aderare, să acţioneze pentru:

- garantarea unui control la frontiere efectiv şi eficient, întrucât, în momentul extinderii Uniunii, frontierele estice ale ţărilor din Europa Centrală şi de Est vor deveni noile graniţe externe ale U.E;

- asigurarea unei gestionări corespunzătoare a pieţei de forţă de muncă proprii, în aşa fel încât statele membre să nu fie inundate de noi valuri de forţă de muncă ieftină, în momentul garantării libertăţii de mişcare a persoanelor într-o Uniune lărgită. 


România a întreprins o serie de acţiuni concrete pe linia întăririi controlului la frontieră, a luptei împotriva crimei organizate şi corupţiei, îmbunătăţirii securităţii documentelor de călătorie şi controlului migraţiei ilegale. Ea a depus eforturi considerabile pentru atingerea conformităţii cu standardele şi practicile U.E. în materie. Printre măsurile întreprinse de autorităţile române care au avut drept rezultat reducerea semnificativă a migraţiei de tranzit spre ţări terţe, pot fi menţionate: încheierea de acorduri, protocoale interguvernamentale sau interministeriale de înţelegere şi cooperare pe linia prevenirii şi combaterii crimei organizate; încheierea de acorduri de readmisie şi de protocoale de implemenare a acestor acorduri; o politică de vize şi paşapoarte care să asigure echilibrul între libera circulaţie a persoanelor şi controlul drastic al migraţiei ilegale, cu diminuarea continuă a “exportului de criminalitate”; legea nr.15/1996 cu privire la Statutul refugiaţilor a fost elaborată în baza normelor dreptului comunitar în materie.

O problemă gravă cu care se confruntă toate ţările europene, deci şi cele din regiune, o constituie migraţia clandestină. In combaterea acesteia, ţările central şi est europene sunt susţinute de celelalte ţări europene, atât în 

cadrul procesului de la Budapesta , cît şi pe cale bilaterală.

b. Migraţia ilegală 

In ultimii ani, migraţia ilegală în regiunea Europei Centrale şi de Est a înregistrat o creştere îngrijorătoare, efect combinat al liberalizării politicilor în materie de migraţie, al situaţiei geografice şi lipsei de experienţă a acestor ţări în combaterea migraţiei ilegale. Spectrul unei emigraţii în masă necontrolate din estul Europei a devenit o problemă politică acută pentru ţările din Vest.


Autorităţile din Bosnia-Herţegovina, Croaţia şi Slovenia au estimat că, faţă de anul 1999, în anul 2000 s-a înregistrat o creştere cu 30-50% a numărului de migranţi ilegali reţinuţi la frontieră. In primele nouă luni ale anului 2000, în Slovenia au intrat ilegal 27.000 migranţi, ceea ce reprezintă o creştere cu 70% a cifrei înregistrate în aceiaşi perioadă a anului 1999. In Bosnia, migranţii iranieni sunt din ce în ce mai numeroşi, urmaţi fiind de kurzii turci şi de chinezi. Mai nou, în aceste ţări, s-a semnalat sosirea unor grupuri ilegale de migranţi din Sri Lanka, Bangladesh, Afganistan, Egipt, Pakistan, Irak, Macedonia şi Iugoslavia. Conform informaţiilor furnizate de autorităţile bosniace, lunar, în Bosnia sosesc peste 5.000 de persoane care intenţionează să plece mai departe, în ţările Europei Occidentale. Presa croată semnalează zilnic arestări de migranţi ilegali la frontiera cu Serbia şi Bosnia. Croaţia şi Bosnia, care au semnat recent un acord de readmisie, au o frontieră comună de 1.800 km, unde patrulele sunt rare, iar gradul de vulnerabilitate al granţei este destul de ridicat. In primele 8 luni ale anului 2000, 11.500 migranţi ilegali au fost arestaţi la intrarea în Croaţia, cu 40% mai mult decât în aceiaşi perioadă a anului 1999. Cei mai mulţi erau români (3.640), turci (2.500) şi iranieni (2.470). In lunile mai şi iunie 2000, poliţia din Macedonia a reţinut 7.000 migranţi ilegali care voiau să ajungă în Grecia. Se estimează, însă, că numărul migranţilor ilegali ar putea fi de 10 ori mai mare. 

Migranţii ilegali din Polonia vin mai ales din Bulgaria şi din regiunile orientale ale C.S.I., urmând două itinerarii: unul care traversează fosta Iugoslavie, Bulgaria şi România, apoi prin Ungaria, Republica Cehă sau Ucraina intră în Polonia, iar cel de-al doilea este prin Moldova, Ucraina, Belarus sau ţările baltice. Numai în 1997, în Polonia au fost reţinute aproximativ 1.600 convoaie de migranţi ilegali în tranzit (215 fiind convoaie cu mai mult de 10 persoane). In acelaşi an, în Lituania au fost reţinuţi 1.632 migranţi clandestini (43 de grupuri organizate cu mai mult de 10 persoane), cei mai mulţi fiind reţinuţi la frontiera cu Polonia. In Slovacia, în 1997, au fost reţinute 2.684 persoane, iar în 1998, 7.738.

Bulgaria este tranzitată de două fluxuri de migranţi ilegali: primul provine din Orientul Mijlociu şi traversează România, cu destinaţia Germania şi Austria, iar al doilea, cu migranţi ilegali din C.S.I. şi România, se îndreaptă spre Grecia.

Republica Cehă este ţară de tranzit pentru migranţii ilegali din Balcani şi Asia.

Rusia este ţară de tranzit pentru migranţii ilegali de pe subcontinentul indian, ca şi pentru cei din anumite regiuni din Africa. 

In general, în funcţie de motivaţia deplasării lor, migranţii ilegali pot fi clasificaţi în trei mari categorii: migranţi ilegali care fug din calea conflictelor armate; migranţi ilegali membri ai unor minorităţi etnice supuse unor tratamente discriminatorii şi migranţi ilegali motivaţi economic.

In funcţie de planurile lor, migranţii ilegali se împart în trei grupe: prima grupă cuprinde migranţii care încearcă să ajungă în ţările occidentale cel mai rapid posibil (alcătuită mai ales din români, romi şi locuitori din fosta Iugoslavie); cea de-a doua grupă se compune, în principal, din africani, locuitori din ţările baltice şi din Orientul Mijlociu, care folosesc posibilităţile economice şi logistice de migraţie pe care le oferă ţările de tranzit; cea de-a treia grupă este formată din migranţii locuitori ai ţărilor vecine (o mare parte dintre aceştia fiind negustori ambulanţi).

O trăsătură caracteristică a migraţiei ilegale din Europa Centrală şi de Est o constituie organizarea criminală la nivel înalt a traficului cu persoane. Ca urmare a politicilor restrictive de admisie ale ţărilor occidentale, a întăririi controalelor la frontierele externe pe de o parte, şi, pe de altă parte, a sărăciei, absenţei de oportunităţi şi violenţei politice şi sociale din ţările de origine, numărul migranţilor care recurg la serviciile reţelelor ilegale de traficanţi este în continuă creştere. Traficul ilegal de persoane are astăzi o amploare mondială, aducând traficanţilor şi filierelor criminale organizate câştiguri uriaşe, în condiţii de risc minime. Intr-un studiu al O.I.M. se arată că, în orice moment, în lume sunt între 15 şi 30 de milioane de migranţi ilegali. Migraţiile de tranzit se sprijină din ce în ce mai mult pe reţelele de traficanţi existente pe întregul traseu şi, dată fiind rentabilitatea şi cererea mare din partea candidaţilor la migraţie, existenţa acestor reţele criminale riscă să devină un fenomen durabil. 

Studiul „Traficul cu migranţi în Europa: prezentare a traficului cu migranţi şi contrabanda cu persoane în Europa, cu studii de caz din Ungaria, Polonia şi Ucraina”, publicat de Organizaţia Internaţională pentru Migraţii, subliniază că structura organizaţională a traficului ilegal cu persoane este alcătuită din reţele interconectate şi competitive, în continuă schimbare: dacă o reţea se dezvoltă, ea poate încorpora alte reţele şi poate recruta şi specializa personal internaţional.

Fiind foarte flexibile, organizaţiile de traficanţi ilegali vor reacţiona rapid la schimbările determinate de procesele recente de integrare şi tranziţie din Europa. Se consideră că, în viitor, grupurile vor fuziona, organizaţiile mici vor fi absorbite sau înlăturate de cele mari, care, pe baza unor considerente culturale, istorice sau etnice, îşi vor împărţi piaţa.

 

 

III. FENOMENUL MIGRATIEI IN UNELE TARI DIN EUROPA CENTRALA SI DE EST

(România, Polonia, Ungaria, Cehia, Slovenia şi Bulgaria)

 

 


In anul 1997, Centrul Internaţional pentru Dezvoltarea Politicii de Migraţie din cadrul O.I.M. a publicat un studiu, elaborat de Irene Stacher şi Ilse Pinto Dobernig, intitulat „Migraţia în Europa Centrală şi de Est”. 

Capitolul de faţă prezintă o scurtă sinteză statistică a fenomenului migraţiei în România, Polonia, Ungaria, Cehia, Slovenia şi Bulgaria.

a) Emigraţia


România este, în principal, o ţară de emigraţie, datorită factorilor socio-economici, care au determinat şi apariţia, în rândul populaţiei, a aşa-zisei “mentalităţi de migraţie”.


Conform cifrelor oficiale, în 1995, România a înregistrat 9.010 emigranţi, iar în prima jumătate a anului 1996, 11.417. Deşi, iniţial, ţările de destinaţie favorite erau Germania (unde în perioada 1990-1992 au emigrat 124.500 persoane, în marea lor majoritate etnici germani), SUA, Canada, Austria, Franţa şi Italia, după 1995, ţările de destinaţie ale emigranţilor români s-au înmulţit şi diversificat. 

Cu excepţia Armeniei, Moldovei şi Ucrainei, România înregistrează balanţe negative ale migraţiei cu toate ţările de destinaţie. In 1995, balanţa negativă a migraţiei din România era de – 21.217, faţă de –16.000 în 1994.


In afara emigraţiei pe termen lung sau permanente, în România există şi un volum mare de emigraţie temporară spre ţările occidentale, C.S.I. şi Ungaria. 

O parte din emigranţi lucrează în străinătate pe baze contractuale legale (cifrele oficiale indicau, în 1995, 510 muncitori legali în Germania, alţi 9.648 fiind înregistraţi în Austria, Ungaria şi C.S.I.).

Se prezumă, însă, că numărul românilor care trăiesc şi muncesc în străinătate este cu mult mai mare.

Polonia


In Polonia, în 1995, s-au înregistrat 26.300 plecări, balanţa negativă a migraţiei fiind de –18.200.


Conform datelor furnizate de Ministerul Muncii şi al Politicii Sociale din Polonia, mai mult de 300.000 de polonezi lucrează, în mod legal, în străinătate, mai ales în ţările vestice şi nordice. In acest număr sunt incluşi şi emigranţii temporari care călătoresc între Polonia şi ţările vestice (mai ales Germania), în căutare de slujbe sezoniere.


Tările de destinaţie sunt: Germania (care în 1995 a primit mai mult de 2/3 din numărul total al emigranţilor polonezi), SUA, Canada şi Austria.


Recent, în Polonia, se manifestă fenomenul, relativ nou, al reîntoarcerii emigranţilor polonezi sau a descendenţilor lor, din Germania, SUA, Canada, fosta URSS, Franţa, Austria, Italia, Australia, Olanda, Suedia.


Ungaria


Dacă se au în vedere statisticile întocmite de ţările de destinaţie cu privire la imigranţii care provin din Ungaria, se poate estima că Ungaria are un număr considerabil de emigranţi.


Cehia


In această ţară, tendinţa generală este de scădere a emigraţiei permanente. Astfel, în 1990 s-au înregistrat 4.113 plecări, iar în 1995, numai 541.


In ce priveşte emigraţia temporară, cifrele disponibile arată că numărul cetăţenilor cehi care lucrau în Germania, pe bază de contracte, în virtutea acordurilor bilaterale încheiate în domeniu, era, în 1995, de 3.379 muncitori sezonieri, alţi 1.527 muncitori fiind angajaţi pe bază de contracte pe termen lung.


Specifice pentru emigraţia temporară din Cehia sunt trecerile de frontieră zilnice ale muncitorilor sezonieri, mai ales în regiunile de graniţă cu Germania şi Austria. S-a estimat că numărul acestora reprezintă aproximativ 2/3 din totalul cetăţenilor cehi care lucrează în Germania.


Bulgaria


Incă din 1986, în Bulgaria, fenomenul emigraţiei a cunoscut o tendinţă ascendentă (în perioada 1986-1992, mai mult de o jumătate de milion de persoane au părăsit ţara).


Se estimează că rata anuală a emigranţilor este de aproximativ 25.000 persoane, care, economic motivate, caută locuri de muncă, pe termen lung sau mediu, în diverse ţări: C.S.I. (unde, în 1995, au plecat 22% din numărul total al emigranţilor bulgari) şi Germania.

a. Imigraţia


România


Informaţiile referitoare la numărul şi originea străinilor care trăiesc şi muncesc în România sunt relativ puţine. 


In 1992, numărul străinilor din România era de circa 3.200, cei mai mulţi fiind din Germania (20%), SUA (15%), Israel (9%) şi Iordania (8%).


In 1996, au fost eliberate 608 permise de muncă pentru străini originari din Turcia (189), Italia (58), Liban (44), Franţa (43), Anglia (38), Germania (29), Grecia (18), SUA (15), Moldova (14), Ungaria, Israel şi Siria (câte 13).


Polonia


In 1996, în Polonia se înregistrau 11.915 muncitori imigranţi (mai ales din Ucraina, Vietnam, Anglia, Germania, Rusia şi SUA).


In afara muncitorilor străini legal înregistraţi (mulţi din ei fiind emigranţi temporari din ţările vecine şi din ţări mai îndepărtate), în Polonia numărul muncitorilor ilegali este în continuă creştere: numărul estimat, de 55.000, este prezumat a fi cu mult mai mare. Tările de origine ale muncitorilor ilegali sunt: Federaţia Rusă, Bulgaria, România şi ţări din Asia.


Ungaria


In 1995, cel mai mare grup de străini din Ungaria era cel al românilor (65.742), urmat de grupul persoanelor provenind din Iugoslavia (16.375).


S-a estimat că, în 1996, numărul cetăţenilor străini cu permise de rezidenţă permanentă sau pe termen lung era de 140.000. Erau înregistraţi 23.870 străini economic activi (cu activităţi economice pe termen mediu sau scurt) şi 6.162 studenţi străini.


Cehia


Reglementările din Cehia referitoare la imigraţie prevăd:

· intrări pe termen scurt, de maximum 6 luni

· intrări pe termen lung, de până la 1 an (care pot fi reînnoite) 

· rezidenţă permanentă

In 1996, populaţia străină cu permise de rezidenţă pe termen lung sau permanentă era de 199.152.

Numărul imigranţilor străini este în continuă creştere (dacă în 1994, el era de 16.728, în 1995 a ajuns la 39.725), principalele ţări de origine fiind: Ucraina, Polonia, Vietnam, Germania şi Rusia.

Slovenia

In 1996, numărul total al străinilor cărora li s-a acordat viză de rezidenţă temporară era de 8.003. Dintre aceştia, 3.331 erau din Bosnia şi Herţegovina, 1.687 din fosta Iugoslavie, 1.610 din Croaţia şi 157 din Italia.

In 1995 s-a eliberat viză temporară unui număr de 1.163 studenţi străini şi s-au înregistrat 3.897 de cereri pentru reîntregirea familiei.

Bulgaria

Imigraţia nu reprezintă o problemă reală pentru Bulgaria. Totuşi, o sursă potenţială de imigranţi o reprezintă migraţia de tranzit, pentru că mulţi migranţi rămân pe teritoriul Bulgariei din motive economice sau/şi din cauza restricţiilor de intrare impuse de ţările de destinaţie.

a. Migraţia ilegală şi migraţia de tranzit

România

Migraţia ilegală. S-a estimat că majoritatea străinilor din România se află ilegal pe teritoriul ţării; în perioada 1990-1993, numărul străinilor care trăiau şi munceau ilegal se prezuma la cel puţin 20.000. Presupunerea se bazează pe faptul că, în anul 1993, au fost reţinuţi la frontierele ţării 1.620 străini din 51 de ţări, alţi 15.300 fiind identificaţi de autorităţi ca având statut ilegal. Majoritatea proveneau din Turcia, Bangladesh, India şi Iran. In afara acestora, existau indicii referitoare la existenţa unui număr considerabil de chinezi: 20.000.

Migraţia de tranzit. Ca şi în celalalte ţări central şi est europene, această formă de migraţie intră în categoria migraţiei ilegale şi este extrem de dificil de cuantificat. 

Confruntaţi cu condiţiile tot mai severe impuse de ţările de destinaţie şi datorită condiţiilor relativ facile de intrare, ieşire şi şedere pe teritoriul României, migranţii de tranzit devin rezidenţi în tranzit.

Polonia

Migraţia ilegală. In Polonia s-a înregistrat o tendinţă ascendentă a migraţiei ilegale organizate. In 1995, numărul persoanelor expulzate din Polonia a fost de 3.200, iar în 1996, de 5.087. Graniţele expuse cel mai mult trecerilor ilegale sunt cele cu Federaţia Rusă, Lituania, Belarus şi Ucraina.

In 1996, poliţia de frontieră a reţinut 10.942 persoane care încercau să treacă fraudulos frontiera în Polonia; predominau românii (1.226), urmaţi de armeni (1.010), afgani (867), irakieni (626), indieni (484). Reţinerile la graniţă reprezintă doar 20-30% din numărul trecerilor ilegale.

Tot în 1996, s-a refuzat intrarea în ţară unui număr de 47.672 de persoane (7.132 ucrainieni, 5.657 români, 4.641 ruşi, 2.482 armeni).

Un mare număr de migranţi încearcă să treacă ilegal în Germania. Conform datelor furnizate de poliţia de frontieră, în 1996 au fost reţinute la graniţa cu Germania 9.027 persoane (5.279 polonezi şi 3.895 străini).

Migraţia de tranzit. Polonia este, prin excelenţă, o ţară de tranzit, care, datorită poziţiei geografice, a devenit o ţară foarte atractivă pentru migranţii ilegali şi pentru solicitanţii de azil mala fide, pentru care Polonia este o bază de plecare spre ţările din vestul şi nordul Europei.

In rândul acestora, se pot distinge următoarele grupuri:

· migranţi cu interes unic de a tranzita rapid Polonia;

· migranţi care vin pentru o anumită perioadă în Polonia, după care pleacă, legal sau ilegal, spre vest (estimaţi la 50.000-100.000); 

· migranţi originari din ţările învecinate (Belarus, Federaţia Rusă şi România), în marea lor majoritate comercianţi, care nu intenţionează, dar nici nu exclud posibilitatea plecării ulterioare spre vest.

 

Ungaria

In 1995, la frontierele ungare au fost reţinuţi 10.159 migranţi ilegali, majoritatea din România, Iugoslavia, Turcia şi Ucraina. Au fost, de asemenea, arestaţi, 285 traficanţi de persoane.

S-a refuzat intrarea în Ungaria unui număr de 280.709 migranţi ilegali (majoritatea din România şi Ucraina), iar alţi 17.568 migranţi ilegali au fost retrimişi în ţările de origine (10.019 în România, 2.953 în fost Iugoslavie, 1.104 în Turcia etc.). In baza acordurilor bilaterale de readmisie, au fost repatriate 1.125 persoane (1.012 în România, 53 în Turcia, 39 în Ucraina).

Cehia

Din 1993 până în 1996, au fost reţinute, în timp ce încercau să treacă ilegal graniţa, 106.659 persoane. Conform estimărilor, în Cehia trăiesc ilegal între 150.000-200.000 străini, ceea ce confirmă faptul că Cehia s-a transformat dintr-o ţară de tranzit într-o ţară de destinaţie.

In 1996, au fost reţinute, în timp ce încercau să treacă graniţa ilegal, 23.705 persoane, şi s-a refuzat intrarea unui număr de 92.471 persoane. Cei mai mulţi migranţi de tranzit sosesc pe la graniţa dintre Cehia şi Slovacia. 

Fluxul anual de migranţi ilegali în tranzit se estimează a fi între 100.000-140.000 persoane, statisticile oficiale evidenţiind însă, numai 75.000.

In ce priveşte situaţia muncitorilor imigranţi ilegali, numărul lor se cifra, în 1996, la aproximativ 100.000-130.000, ţările de origine fiind, mai ales, Ucraina, Federaţia Rusă şi fosta Iugoslavie.

Slovenia

Ca şi alte ţări din Europa Centrală şi de Est, Slovenia este, în principal, ţară de tranzit.

Nu sunt disponibile cifre referitoare la migraţia ilegală; se cunoaşte că, în 1996, în Slovenia au fost returnaţi, de către autorităţile de graniţă ale ţărilor vecine, 1.255 străini (188 români, 101 turci, 55 albanezi, 38 moldoveni, 32 croaţi, 28 bulgari etc.). De la graniţa cu Austria au fost returnate 221 persoane (majoritatea din Croaţia şi Turcia).

S-a refuzat intrarea sau au fost expulzaţi de autorităţile slovene, 2.300 străini: 915 la graniţa cu Croaţia, 666 la graniţa cu Ungaria, 277 la aeroporturile din ţară şi 130 la graniţa cu Italia.

Bulgaria

Sunt date care indică faptul că, pe teritoriul Bulgariei ar putea fi între 30.000-50.000 migranţi ilegali din Balcani şi Orientul Mijlociu.

In ceea ce priveşte migraţia de tranzit, în Bulgaria se pot identifica 2 fluxuri principale: unul cu destinaţia Germania sau Austria, format din migranţi din Orientul Mijlociu şi cel de-al doilea, cu destinaţia Grecia, format din migranţi din C.S.I. şi România.

Informaţiile disponibile referitoare la trecerile ilegale de frontieră indică faptul că numărul migranţilor ilegali care încearcă să părăsească Bulgaria este considerabil mai mare decât al celor care încearcă să intre fraudulos pe teritoriul acesteia. Astfel, în 1993, s-au înregistrat 171 de violări ale graniţei, în timp ce încercările de părăsire a teritoriului se cifrau la 1.057. Graniţa supusă celei mai mari presiuni din partea migranţilor ilegali este cea din sud, cu Grecia.

Si în Bulgaria, în categoria migranţilor de tranzit (cel mai adesea ilegali), intră şi grupul micilor comercianţi (din Federaţia Rusă, fosta Iugoslavie, Ucraina, Cehia, Ungaria, Georgia, Polonia şi România).

d) Solicitanţii de azil şi refugiaţii

Toate aceste ţări au aderat la Convenţia de la Geneva din 1951 privind statutul refugiaţilor, precum şi la Protocolul la această Convenţie din 1967, şi au ratificat Convenţia Europeană a Drepturilor Omului.

Organismele competente în materia solicitanţilor de azil şi a refugiaţilor funcţionează în cadrul ministerelor de interne (cu excepţia Bulgariei, unde Biroul Naţional pentru azil şi refugiaţi este în subordinea Consiliului de Miniştri).

Situaţie privind solicitările de azil

	Tara/

Anul
	Nr.solicitări

de azil
	Cereri

aprobate
	Cereri

respinse
	Tări de origine ale

solicitanţilor

	România/

1996
	409
	37
	343
	Bangladesh, Irak, Somalia, Sri Lanka, Pakistan, Iran, India, Turcia, Afganistan

	Polonia/

1996
	3.207
	95
	375
	Sri Lanka, Somalia, Afganistan, Bosnia,România, Algeria, Irak, Armenia, India

	Ungaria/

1995
	5.912
	116
	32
	Fosta Iugoslavie, Bosnia şi Herţegovina, România, Ucraina, Croaţia, Federaţia Rusă

	Cehia/

1990-1997
	12.000
	¤
	¤
	¤

	Slovenia/

1996
	35
	Nu s-a aprobat nici o cerere
	¤
	¤

	Bulgaria/

1996
	1.446
	¤
	¤
	¤


 

 

 

¤. Nu sunt date disponibile.

 

Situaţia refugiaţilor

In Polonia, la sfîrşitul lunii iulie 1996, erau 532 de refugiaţi recunoscuţi oficial.

In 1995, Ungaria a acordat statut de refugiat temporar unui număr de 4.425 de persoane din fosta Iugoslavie.

In 1996, în Cehia au solicitat statut de refugiat 2.156 persoane; s-au aprobat 95 cereri, restul fiind respinse. Cehia a instituit un regim special pentru refugiaţii din fosta Iugoslavie, mai ales pentru cei din Bosnia şi Herţegovina, cărora le acordă statut de protecţie temporară. In 1996, s-a acordat statut de refugiat temporar unui număr de 787 persoane (provenite din Bosnia şi Herţegovina).

Slovenia a acordat, în 1996, statut de refugiat temporar unui număr de 13.015 persoane.

La 30 iunie 1996, în Bulgaria erau 180 refugiaţi recunoscuţi oficial.

 

IV. ORIENTARI ALE POLITICII COMUNITARE IN DOMENIUL MIGRATIEI

 


Crearea unui veritabil spaţiu european de libertate, securitate şi justiţie este un proces care trebuie însoţit de măsuri de întărire a frontierelor externe, de politici în domeniul migraţiei şi azilului corespunzătoare, astfel încât înlăturarea frontierelor dintre statele membre să nu afecteze siguranţa populaţiilor, ordinea şi libertăţile publice.


Deşi controlul migraţiei este o expresie clasică a suveranităţii naţionale, marile probleme cu care se confruntă astăzi umanitatea – crima organizată, traficul de droguri, contrabanda, terorismul, imigraţia ilegală, fenomene ce ignoră frontierele naţionale -, au făcut ca statele membre ale Comunităţii Europene să cedeze, gradual, competenţele lor din acest domeniu, structurilor europene şi mecanismelor comune de cooperare, în scopul elaborării de politici transfrontaliere comune.


Acordul de la Schengen din 1985 este primul acord interguvernamental din Europa care prevede eliminarea controlului la graniţele interne, ca mijloc de promovare a liberei circulaţii a persoanelor, a capitalurilor şi serviciilor. 


Convenţia de la Dublin din 1990 (Convenţia referitoare la stabilirea statului responsabil cu examinarea unei cereri de azil prezentată în unul din statele membre ale Comunităţii Europene) conţine prevederi care vizează în principal scurtarea duratei de examinare a cererilor de azil.


Tratatul de la Maastricht privind Uniunea Europeană (finalizat la Maastricht în 1991 şi ratificat de statele membre ale U.E. în 1992) cuprinde dispoziţii privind cooperarea în domeniul justiţiei şi al afacerilor interne: acordarea azilului, controlul la frontierele externe, imigraţie, droguri şi toxicomanie, cooperare vamală şi în domeniul poliţiei, cooperare judiciară în materie civilă şi penală. Instrumentele de realizare a acestei cooperări erau: poziţia comună ; acţiunea comună ; convenţia (instrument clasic de drept internaţional al cărui mare neajuns constă în faptul că pentru adoptarea şi aplicarea lui, sunt necesare termene foarte lungi. 

Tratatul de la Amsterdam de modificare a Tratatului privind Uniunea Europeană, a Tratatelor privind Comunităţile Europene şi a unor acte conexe (semnat în 1997 şi intrat în vigoare la 1 mai 1999) prevede ca politicile în materie de viză, azil, imigraţie şi alte aspecte legate de libera circulaţie a persoanelor (cooperarea judiciară în materie civilă) să fie transferate din pilonul trei al Tratatului privind U.E. în pilonul unu al Tratatului privind C.E. (în titlul IV); dispoziţiile titlului VI din Tratatul privind U.E., referitoare la cooperarea poliţiei şi cea judiciară în materie penală, la care noul tratat a adăugat dispoziţiile referitoare la prevenirea şi lupta împotriva rasismului şi xenofobiei, vor continua să aparţină pilonului trei.

Titlul IV din Tratatul privind C.E. şi Titlul VI din Tratatul privind U.E. constituie bazele juridice de reglementare a spaţiului de libertate, securitate şi justiţie.

Tratatul de la Amsterdam a instituit responsabilitatea Comunităţii Europene în elaborarea politicilor în materie de frontiere externe, imigraţie, azil şi cooperare judiciară în materie civilă. Comisia Europeană a fost însărcinată cu elaborarea de propuneri de politici şi de acţiuni (în următorii cinci ani după intrarea în vigoare a Tratatului, împreună cu statele membre), cu punerea în aplicare şi cu executarea lor, după adoptarea de către Consiliul Uniunii Europene. De asemenea, s-a simplificat procesul de luare a deciziilor, prin înlocuirea procedurilor interguvernamentale cu procedurile comunitare.

Procesul de comunitarizare (transferul reglementării unui domeniu relevant din cadrul instituţional al Uniunii de la metoda interguvernamentală - care guvernează al doilea şi al treilea pilon -, la metoda comunitară - care guvernează pilonul unu) se va realiza în mod progresiv, pe parcursul a cinci ani de la intrarea în vigoare a noului tratat (1 mai 1999-30 aprilie 2004).

Evoluţiile instituţionale introduse de noul tip de proces decizional vor permite o cooperare mai directă între statele membre, prin adoptarea de măsuri comune, rapide şi eficiente.

Criminalitatea transfrontalieră constituie o problemă dintre cele mai importante. Reuniunea specială a Consiliului European de la Tampere (15-16 octombrie 1999) a fost prima reuniune a Consiliului European special consacrată acestui subiect, după intrarea în vigoare a Tratatului de la Amsterdam. Concluziile sale includ liniile directoare specifice acţiunii de viitor a statelor membre şi a Comisiei Europene. Consiliul European a solicitat Comisiei Europene să elaboreze un plan de lucru (scoreboard) care să fie axat pe următoarele trei domenii:

· regim comun în materie de azil-imigraţie;

· spaţiu judiciar european;

· lupta împotriva criminalităţii organizate;

 

 

 

 

Orientările politicii Uniunii Europene în domeniul migraţiei


De la intrarea în vigoare a Tratatului de la Amsterdam, politica de azil şi politica în domeniul imigraţiei fac parte integrantă din competenţele comunitare.


Articolele 61, 62 şi 63 din Tratatul privind Comunitatea Europeană defineşte clar obiectivele Uniunii Europene în aceste domenii, pentru următorii cinci ani:

· eliminarea controalelor la frontierele interne pentru cetăţenii Uniunii sau pentru resortisanţii din ţările terţe;

· stabilirea de norme şi modalităţi comune privind trecerea frontierelor externe ale statelor membre;

· condiţiile în care resortisanţii ţărilor terţe pot circula liber pe teritoriul statelor membre pe o perioadă de maximum 3 luni;

· regim juridic comun pentru cererile de azil;

· statut juridic comun pentru refugiaţi şi persoanele deplasate;

· reglementare comună a statutului juridic al resortisanţilor din ţările terţe.

Planul de acţiune al Consiliului şi al Comisiei privind modalităţile optimale de punere în aplicare a Tratatului de la Amsterdam fixează calendarul măsurilor pe termen scurt (2 ani) şi pe termen lung (5 ani) în scopul creării spaţiului european de libertate, securitate şi justiţie.

In martie 2000, Comisia Europeană a prezentat Consiliului şi Parlamentului European „Planul de lucru (scoreboard) pentru examinarea progreselor realizate în vederea creării spaţiului de libertate, securitate şi justiţie în U.E.”. Planul reprezintă cadrul unic al măsurilor ce urmează a fi întreprinse, formele concrete de acţiune, competenţele, stadiul şi termenele de realizare ale acestora. Primul capitol (din cele şapte) al planului de lucru tratează priorităţile şi măsurile politicii europene comune în materie de azil şi migraţie.

 

 

Politica de azil 

Măsuri pe termen scurt 

- Evaluarea ţărilor de origine, în scopul formulării unei abordări integrate specifice adaptată fiecărei ţări.

- Examinarea criteriilor şi îmbunătăţirea condiţiilor de aplicare a Convenţiei de la Dublin din 1990 referitoare la stabilirea statului membru responsabil cu soluţionarea unei cereri de azil. Se consideră că sunt necesare noi dispoziţii care să reglementeze această responsabilitate (un singur stat membru trebuie să răspundă de regimul aplicat membrilor aceleiaşi familii, în cazul în care această responsabilitate este atribuită mai multor state). De asemenea, este necesară reglementarea, într-o manieră satisfăcătoare, a protecţiei unei persoane cu statut de refugiat, care îşi schimbă ţara de reşedinţă.


- Finalizarea elaborării sistemului „EURODAC” de comparare a amprentelor digitale ale solicitanţilor de azil şi ale imigranţilor clandestini, care să permită identificarea persoanelor care au depus cereri de azil în mai multe state. 

- Adoptarea de norme minimale referitoare la procedurile de acordare şi retragere a statutului de refugiat (care să vizeze, printre altele, scurtarea duratelor procedurilor în materie de azil).

- Limitarea „mişcărilor secundare” ale solicitanţilor de azil.


- Adoptarea de norme minimale referitoare la acordarea protecţiei temporare persoanelor deplasate, resortisanţilor din ţări terţe care nu se pot reîntoarce în ţările de origine şi persoanelor care au nevoie de protecţie internaţională.


- Asigurarea echilibrului între eforturile depuse de statele membre pentru primirea refugiaţilor şi a persoanelor deplasate şi pentru suportarea consecinţelor acestei primiri.

Măsuri pe termen lung

- Adoptarea de norme minimale privind recunoaşterea şi conţinutul statutului de refugiat resortisanţilor din ţările terţe.

- Definirea de norme minimale privind formele de protecţie subsidiară.

Politica în domeniul imigraţiei

Măsuri pe termen scurt

- Instrument de reglementare a statutului juridic al imigranţilor legal.

- Armonizarea legislaţiilor naţionale referitoare la condiţiile de admitere şi de sejur pentru resortisanţii din ţări terţe. 


- Elaborarea de reguli comune în materie de readmisie şi repatriere.


- Măsuri comune pentru combaterea imigraţiei ilegale, a sejurului ilegal, a traficului ilegal cu persoane. Intrucât armonizarea legislaţiei privind migraţia va avea ca rezultat creşterea presiunii migraţiei ilegale şi a traficului ilegal cu persoane, măsurile trebuie să vizeze: pe de o parte, regimul vizelor, înăsprirea sancţiunilor pentru transportatori, întărirea supravegherii la frontierele externe, adoptarea sau înăsprirea sancţiunilor pentru traficul ilegal cu persoane şi, pe de altă parte, facilitarea migraţiilor pe durată scurtă, întărirea cooperării în domeniul combaterii migraţiei ilegale şi a traficului ilegal cu persoane.


Măsuri pe termen lung


- Elaborarea de reglementări referitoare la condiţiile de intrare şi sejur, precum şi de norme privind procedurile de eliberare de vize şi titluri de sejur pe lungă durată, inclusiv pentru reîntregirea familiei.


- Mărirea numărului de posibilităţi de expulzare a persoanelor cărora li s-a refuzat eliberarea unui permis de sejur, printr-o mai bună coordonare a clauzelor de readmisie. 

- Măsuri pentru sprijinirea ţărilor de origine şi de tranzit: lansarea, în ţările de origine şi de tranzit, a unor campanii vaste de informare cu privire la posibilităţile reale de imigrare legală, pentru prevenirea tuturor formelor de trafic ilegal cu fiinţe umane; facilitarea reîntoarcerilor voluntare; măsuri pentru întărirea cooperării între statele membre precum şi cu statele terţe în vederea întăririi capacităţii autorităţilor competente din aceste ţări în combaterea eficientă a traficului ilegal cu persoane. 


- Elaborarea de reguli comune în combaterea tuturor formelor de discriminare, în special a rasismului şi xenofobiei.

*


Concomitent oportunitate şi ameninţare, fenomenul migraţiei va continua să ofere posibilităţi şi să creeze probleme atât ţărilor de origine, cât şi celor de destinaţie sau de tranzit.


Având deja o amploare impresionantă, fenomenul migraţiei riscă să capete dimensiuni şi mai mari, în condiţiile în care, în viitor, migraţia va fi afectată de: globalizarea economică; tehnologia tot mai perfecţionată a telecomunicaţiilor şi transporturilor; creşterea presiunii migratorii, pe măsura adâncirii decalajelor dintre ţările bogate şi sărace; accentuarea deosebirilor sociale, politice şi religioase între ţări; apariţia unor noi zone de instabilitate politică, conflicte civile şi armate; degradarea progresivă a mediului înconjurător; cererea de forţă de muncă în societăţile cu populaţie îmbătrânită.


In acest context, sunt necesare noi modele de cooperare, precum şi modificări ale legislaţiei privind migraţia, atât la nivel naţional, cât şi internaţional.


Tratatul de Amsterdam nu a lansat numai politici europene importante pentru întărirea cooperării transfrontaliere din domeniul justiţiei şi al afacerilor interne, dar a şi conferit noi competenţe Uniunii Europene în crearea spaţiului european de libertate, securitate şi justiţie.


Aşa cum sublinia Comisarul european pentru justiţie şi afaceri interne, Antonio Vitorino, o Europă unită, deschisă celor care solicită, în mod justificat, acces pe teritoriile statelor membre, capabilă să răspundă nevoilor umanitare, se poate realiza prin: respectarea deplină a dreptului la azil; aplicarea Convenţiei de la Geneva; menţinerea principiului non-respingerii; dezvoltarea unor forme specifice de protecţie şi oferirea unui statut corespunzător oricărei persoane care necesită o astfel de protecţie; întărirea cooperării atât între statele membre, cât şi între acestea şi ţările terţe.

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

BIBLIOGRAFIE

· Stephen Castles, Mark J. Miller, The Age of Migration – International Population Movements in the Modern World, The Guilford Press, New York, 1993

Documentaţie. Sursa Internet

· Tratatul privind Comunitatea Europeană 

· Tratatul de la Amsterdam de modificare a Tratatului privind Uniunea European, a Tratatului privind Comunităţile Europene şi a altor acte conexe

· Convenţia referitoare la determinarea statului responsabil cu examinarea unei cereri de azil prezentate într-unul din statele membre ale Comunităţii Europene (Convenţia de la Dublin) 

· Concluziile Reuniunii Consiliului European de la Tampere, 15-16 octombrie 1999

· Planul de acţiune al Consiliului şi Comisiei privind modalităţile optimale de punere în aplicare a dispoziţiilor Tratatului de la Amsterdam referitoare la crearea spaţiului de libertate, securitate şi justiţie

· Planul de lucru (scoreboard), prezentat de Comisia Europeană la 24 martie 2000, privind examinarea progreselor realizate în vederea creării spaţiului de libertate, securitate şi justiţie în Uniunea Europeană

· Comisia Europeană – Legislaţie în pregătire

· Raportul Comisiei pentru migraţii, refugiaţi şi demografie a Adunării Parlamentare a Consiliului Europei – Migraţia de tranzit în Europa Centrală şi Orientală, 13 decembrie 2000 (Raportor Tadeusz Iwinski, Polonia)

· Irene Stacher and Ilse Pinto Dobernig, Migration in Central and Eastern Europe. Compilation of National Reports on Recent Migration Trands in the Central European Initiative States, I.C.M.P.D., 1997

· International Organization for Migration, „Migrant Trafficking in Europe: A Review of Migrant Trafficking and Human Smuggling in Europe, with Case Studies from Hungary, Poland and Ukraine”, septembrie 2000

· International Organization for Migration „Overview of International Migration”, septembrie 1995

· Buletinul trimestrial nr.22/2000 al Organizaţiei Internaţionale pentru Migraţii. Articolul „Migraţia ilegală de tranzit în regiunea Balcanilor”

· Discursul Comisarului european pentru justiţie şi afaceri interne, Antonio Vitorino, rostit la Conferinţa privind noua lege a străinilor, care a avut loc la Haga, 6 aprilie 2000

 

PAGE  
1

